**Zápis do 1. ročníka ZŠ**

Milý rodičia,

čaká vaše dieťa v tomto školskom roku zápis do 1. ročníka, no nie ste si istí, či vaše dieťa spĺňa všetky predpoklady? Každý rodič, ktorého dieťa dovŕši do 31. augusta 2020 vek 6 rokov, **je povinný ho zapísať do základnej školy**.

V tomto školskom roku, vzhľadom k mimoriadnej situácii a opatreniam týkajúcich sa prevencie pred šírením vírusového ochorenia COVID – 19 bude zápis prebiehať za iných podmienok, než zvyčajne.

* Na zápis prídete do školy sami, **bez vášho dieťaťa**. Zápis prvákov bude prebiehať v čase **od 15. apríla 2020 do 30. apríla 2020** (konkrétne termíny určí zriaďovateľ ZŠ, kde plánujete svoje dieťa zapísať).
* **Na zápis musíte prísť aj vtedy, keď predpokladáte, že vaše dieťa bude mať odklad začiatku plnenia povinnej školskej dochádzky.** Dieťa síce zapíšete do ZŠ, ale zároveň požiadate o odklad začiatku plnenia školskej dochádzky. Súčasťou žiadosti o odklad býva štandardne odporúčanie všeobecného lekára pre deti a dorast a odporúčanie príslušného zariadenia výchovného poradenstva a prevencie (CPPPaP). Je však mimoriadna situácia a tieto odporúčania sa pri zápise **nebudú vyžadovať**. Odporúčania však **musíte doručiť dodatočne**, najneskôr do **štyroch týždňov od skončenia mimoriadneho prerušenia školského vyučovania.**
* Posúdenie odkladu školskej spôsobilosti môže byť realizované **iba osobne** a výlučne individuálnou formou v zariadení výchovného poradenstva a prevencie (CPPPaP). To bude možné až **po ukončení mimoriadnych opatrení**, najneskôr do štyroch týždňov od skončenia mimoriadneho prerušenia školského vyučovania.
* **Predčasné zaškolenie žiakov**: ak zákonný zástupca požiada o to, aby bolo na plnenie povinnej školskej dochádzky výnimočne prijaté dieťa, ktoré nedovŕšilo šiesty rok veku, súčasť žiadosti zákonného zástupcu, ktorým je súhlasné vyjadrenie príslušného zariadenia výchovného poradenstva a prevencie a súhlasné vyjadrenie všeobecného lekára pre deti a dorast **sa nebude vyžadovať**, ale zákonný zástupca ich doručí dodatočne.

**PRETO VÁS, MILÍ RODIČIA, PROSÍME, AK MÁTE POCHYBNOSTI O TOM, ČI VAŠE DIEŤA ZVLÁDNE NÁROKY ŠKOLY, ALEBO ŽIADATE O PREDČASNÉ ZAŠKOLENIE, môžete sa poradiť, prípadne ho objednať na psychologické vyšetrenie školskej spôsobilosti** telefonicky na číslach:

**0911 371 767**

**056 672 3876**

**056 672 3850**

**Po obnovení prevádzky nášho zariadenia sa vám ozveme, a vaše dieťa vyšetríme.**

Sledujte prosím našu web stránku: www.poradnatrebisov.sk, kde budeme postupne pridávať rôzne materiály, ktoré Vám môžu byť nápomocné pri rozvíjaní Vášho dieťaťa - predškoláka.

**ON–LINE testovanie NIE JE MOŽNÉ V ŽIADNOM PORADENSKOM ZARIADENÍ, takto získané údaje o vašom dieťati by boli do značnej miery skreslené.**